Sólbjørg Jakobsen (LA), 2025-04-22:
Mange tak.
Det er faktisk en spændende dag i salen, og hvis folk tænker, at vi sidder og hvisker og sådan noget, så gør vi det også, og det er, fordi vi nemlig lytter og alle sammen følger meget ihærdigt med.
Det er egentlig et meget sundt tegn, for den diskussion, der kører, og som der hviskes om her, handler om: Hvad koster det, og hvor skal pengene komme fra?
Det tror jeg er et sundt tema for det her, for det, vi nemlig behandler lige nu, er vores økonomiske fundament.
Tilbage i 2006, da jeg nok var mere bekymret for, om jeg havde de rigtige bukser og nok breezers til weekenden, så var der andre mennesker, der her i huset lavede en aftale, som faktisk fremtidssikrede dansk økonomi ret markant, nemlig om, at i takt med den glædelige nyhed, at vi bliver ældre og ældre, så skal pensionsalderen stige og stige.
Det er da klart, at det bliver meget dyrt, hvis det er, at vi bliver ældre og ældre og får endnu flere år på pension.
Derfor er der en stor regning på den konto.
Men pensionen er jo også noget, der betyder meget politisk, og derfor synes jeg, vi blander det meget sammen, når vi siger, at folkepension automatisk betyder pensionspolitik, for der er faktisk rigtig mange måder at lave pensionspolitik på.
Den her diskussion indfanger ret godt, hvad man ønsker for det fremtidige Danmark.
Hvem har visionerne for, at vi stadig væk har et robust økonomisk fundament, samtidig med at vi har gode ordninger til dem, som bliver nedslidte, og som af helbredsmæssige årsager ikke kan fortsætte, eller som ikke selv har sparet op?
Jeg synes faktisk, det er helt fair, at danskerne står derude og tænker: Jeg tror måske ikke, at jeg har lyst til at arbejde, indtil jeg er 73 år.
Derfor har vi i Liberal Alliance foreslået FriPension.
Hvis det er nødvendigt inden, har vi ordninger til det.
Men det er helt fair, at man ønsker sig et andet livsefterår, og derfor har vi FriPension, hvor man skattefrit kan betale 685 kr. om måneden ind og ud, og det vil svare til, at man kunne trække sig 5 år før pensionsalderen, betinget af at man havde gjort det i 40 år.
Men nu åbnede statsministeren selv ballet ved sidste år at snakke om pension, og der er der jo stor uenighed om, hvordan det er, vores folkepensionssystem skal se ud.
Samtidig har de ualmindelig svært ved at forklare, hvor pengene skal komme fra.
Det er faktisk ualmindelig svært at få dem til at fortælle os, hvad det vil koste.
Det er også rigtigt, for det er et virkelig stort beløb.
Vi snakker om, at den økonomiske holdbarhed bliver svækket med 84 mia. kr. om året, og det er ikke penge, man bare kan bruge mange gange, som man lige har lovet væk til både forsvar og til pædagoger osv.
Så der står venstrefløjen med en stor udfordring, men der, hvor jeg synes den største udfordring ligger, er faktisk ved Socialdemokratiet.
Men de siger ikke hvad.
Og de retter ikke sig selv.
Socialdemokratiet går ikke ud og siger: Beklager.
Vi har kommunikeret meget misvisende.
Det er overhovedet ikke det, vi siger.
Det gør de ikke.
De siger, at de har kommunikeret meget præcist.
Så det er egentlig bare et signal til vælgerne: Det må være jer, som de tror er for tunge.
Så har vi Venstre, som egentlig, synes jeg, står meget på mål for den aftale, men det gjorde de også før sidste valg om, at Arnepensionen skulle fjernes.
Jeg kan ikke helt afskrive, at de går i regering med Socialdemokratiet igen efter næste valg, så jeg lytter faktisk mere til, hvad Socialdemokratiet siger på det her område, end Venstre gør, for det har vist sig, at de følger Socialdemokratiets politik på det område.
Sidst har vi Moderaterne, som egentlig har sagt nogle ret fornuftige ting om, hvordan vi bør kigge langsigtet på at sikre økonomisk stabilitet, vækst og også, at det bliver ved med at være holdbart.
Men de er jo helt stille.
De krævede, at der skulle komme en afklaring: Nu kunne statsministeren ikke bare åbne den her fest og så ikke lukke den igen; der skulle jo komme en afklaring inden den her behandling.
Men det er der ikke kommet.
Nu kan det åbenbart vente igen.
Så hvad mener Moderaterne, det er?
Derfor synes jeg, det er meget sigende for, hvor uenig regeringen er, og jeg synes ikke, at vi er blevet klogere i dag.